১৮ ডিসেম্বর ঢাকায় বিজয় দিবসের মিছিল করবে আওয়ামী লীগ
বিজয় দিবস উপলক্ষে আগামী ১৮ ডিসেম্বর ঢাকায় মিছিল করার ঘোষণা দিয়েছেন আওয়ামী লীগের সাধারণ সম্পাদক ওবায়দুল কাদের।
আজ সোমবার রাজধানীর বঙ্গবন্ধু এভিনিউয়ে দলের কেন্দ্রীয় কার্যালয়ে প্রেস ব্রিফিংয়ে ওবায়দুল কাদের বলেন, 'আমরা ১৬ ডিসেম্বর মিছিল করতে চেয়েছিলাম, কিন্তু নির্বাচনী আচরণবিধি নিয়ে সমস্যা থাকায় আমরা ১৮ ডিসেম্বর মিছিল করার সিদ্ধান্ত নিয়েছি।'
আগামী ১৮ ডিসেম্বর আসন্ন জাতীয় নির্বাচনের নির্বাচনী প্রতীক বরাদ্দ করা হবে। এর আগ পর্যন্ত কোনো রাজনৈতিক কর্মসূচি পালনে নিষেধাজ্ঞা রয়েছে নির্বাচন কমিশনের।
ওবায়দুল কাদের বলেন, 'বিজয় মিছিল ইন্সটিটিউশন অব ইঞ্জিনিয়ার্সে শুরু হয়ে ধানমন্ডি-৩২ নম্বরে গিয়ে শেষ হবে।'
শহীদ বুদ্ধিজীবী দিবস ও বিজয় দিবসে আওয়ামী লীগের বিভিন্ন কর্মসূচিও ঘোষণা করেন আওয়ামী লীগের সাধারণ সম্পাদক।
আগামী ১৪ ডিসেম্বর শহীদ বুদ্ধিজীবী দিবস উপলক্ষে আওয়ামী লীগ সভানেত্রী শেখ হাসিনার সভাপতিত্বে আলোচনা সভা অনুষ্ঠিত হবে।
১৬ ডিসেম্বর বিজয় দিবস উপলক্ষে আওয়ামী লীগ সাভারে জাতীয় স্মৃতিসৌধে শ্রদ্ধা নিবেদন করবে।
আগামী ১৭ ডিসেম্বর বঙ্গবন্ধু আন্তর্জাতিক সম্মেলন কেন্দ্রে আলোচনা সভা অনুষ্ঠিত হবে। এই সভায় সভাপতিত্ব করবেন আওয়ামী লীগ সভাপতি শেখ হাসিনা।

বিজয় দিবস উপলক্ষে আগামী ১৮ ডিসেম্বর ঢাকায় মিছিল করার ঘোষণা দিয়েছেন আওয়ামী লীগের সাধারণ সম্পাদক ওবায়দুল কাদের।